فہرست مجددین اسلام

**اسلام میں تجدید اور [[مجدد]]** کی اصطلاح اس حدیث نبوی کی بنا پر سامنے آئی جس میں پیغمبر اسلام نے کہا تھا کہ "اللہ تعالیٰ اس امت کے لیے ہر صدی میں ایک ایسے شخص کو بھیجے گا جو اس امت کے لیے اللہ کے دین کی تجدید کرے گا"۔ تجدید سے مراد یہ ہے کہ دین کو اس حالت میں لوٹا دینا جس حالت میں وہ عہد نبوی میں تھا۔ اس عہد میں اسلام ہر لحاظ سے کامل و مکمل اور خالص و مُخلَص تھا، پھر اس میں کچھ نقائص اور بدعات داخل ہونے لگیں، چنانچہ ان مجددین نے اسلام کو ان تمام نقائص و بدعات سے پاک کرکے اسے حقیقی شکل میں پیش کیا۔ نیز تجدید کا ایک مطلب یہ بھی بیان کیا گیا ہے کہ تجدید صرف علم کے احیا کا نام ہے یعنی علم کی نئی نئی پرتوں کو کھولنا اور ظاہر کرنا۔ چنانچہ احمد بن حنبل کی بعض روایتوں میں مذکورہ بالا حدیث تجدید میں "تعلیم الدین" کا لفظ بھی ملتا ہے۔

تجدید کے متعلق علما کے بہت سے اقوال و نظریات ہیں جو احادیث کی کتابوں اور ان کی شروحات اور تراجم و طبقات کی کتابوں میں مذکور ہیں۔ ابن حجر عسقلانی نے تو اس موضوع پر مستقل ایک کتاب تالیف کی ہے لیکن وہ اب مفقود ہے۔ جلال الدین سیوطی کی بھی اس موضوع پر ایک عربی کتاب "التنبئہ بمن يبعثہ اللہ على رأس كل مائة" نام سے ملتی ہے۔ چونکہ تجدید کی اصطلاح، حدیث نبوی سے اخذ کی گئی ہے اس لیے حدیث کی جن کتابوں میں مذکورہ حدیث موجود ہے وہاں تجدید کے تعلق سے علما کی بہت سی آراء کو ذکر کیا گیا ہے۔ ان کتابوں میں سنن ابی داؤد اور اس کی شروحات، ابن اثیر جزری کی کتاب "جامع الاصول فی احادیث الرسول" اور سیوطی کی "الجامع الصغیر" وغیرہ قابل ذکر ہیں۔ اس موضوع کا دوسرا میدان اس تعلق سے علما کے افکار و نظریات ہیں جو تراجم و طبقات کی کتابوں میں لکھے ہوئے ہیں، مثلاً ابن عساکر کی کتاب "تبیین کذب المفتری فیما نسب الی الامام ابی الحسن الاشعری"، تاج الدین سبکی کی "طبقات الشافعیۃ الکبریٰ"، ابن حجر عسقلانی کی "توالی التاسیس بمعالی ابن ادریس" جو امام شافعی کی حیات پر لکھی گئی ہے اور زین الدین عراقی نے بھی غزالی کی شہرہ آفاق کتاب "احیاء علوم الدین" کی احادیث کی تخریج میں اس موضوع پر مبسوط بحث کی ہے۔ اس کے علاوہ بعض علما نے اس موضوع پر اپنی کتابوں میں مختصر گفتگو کی ہے، مثلاً ابن کثیر نے اپنی کتاب "شمائل الرسول و دلائل النبوۃ" میں مختصراً چند سطروں میں لکھا ہے۔

تجدید و مجدد کے مسئلہ سے مسلمان علما کی دلچسپی بہت پہلے سے رہی ہے، مراجع و مصادر کتابوں سے معلوم ہوتا ہے کہ سب سے پہلے ابن شہاب زہری ہیں جنھوں نے پہلی صدی کے مجدد کے بارے میں اپنی رائے پیش کی اور ان کی رائے بہت مشہور ہوئی۔ ان کے بعد احمد بن حنبل کا نام آتا ہے جنھوں نے پہلی اور دوسری صدی کے مجددین کو بیان کیا۔ بعض کتابوں میں لکھا ہے کہ تیسری صدی ہجری میں فقیہ ابوالعباس ابن سریج کی مجلس میں حدیثِ تجدید سنائی گئی، چنانچہ حاضرین میں سے ایک عالم کھڑے ہوئے اور انھوں نے چند اشعار سنائے جس میں پہلی اور دوسری صدی کے مجددین کا نام شامل تھا اور تیسرے نمبر پر ابن سریج کا نام تھا اور یہی معاملہ حاکم نیشاپوری کی مجلس میں چوتھی صدی میں بھی پیش آیا جہاں انھیں چوتھی صدی کا مجدد شمار کیا گیا۔ تاج الدین سبکی نے اپنی کتاب "طبقات الشافعیۃ" میں بیس اشعار پر مشتمل ایک قصیدہ لکھا ہے جس میں مجددین کے ناموں کو شمار کرایا گیا ہے۔ اسی طرح سیوطی نے بھی اٹھائیس اشعار پر مشتمل ایک کتابچہ تحریر کیا ہے جس کا نام ہے "تحفۃ المہتدین باخبار المجددین"۔

## مجدد
ہر صدی کے مجددین کی تعیین میں علمائے اسلام کا اختلاف رہا ہے۔ ابن کثیر لکھتے ہیں:  احمد بن حنبل نے یقین کے ساتھ بیان کیا ہے کہ پہلی دو صدی کے مجدد عمر بن عبد العزیز اور شافعی ہیں، اس کے بعد علما نے مجدد کے اوصاف و شرائط میں مزید اضافہ سے ہی کام لیا، تاکہ ہر کسی کو یہ نہ کہا جائے کہ فلاں مجدد ہے۔ عبد المتعال صعیدی کی کتاب "المجددون فی الاسلام" میں یہی لکھا ہے، چنانچہ صعیدی نے بسطامی کی رائے کے مطابق بہت سے ایسے ناموں کو شمار کیا ہے جو مجدد کے مرتبہ پر نہیں ہیں۔

### مجدد کی شرطیں
* علمی کمال و مہارت، علوم میں راسخ و ماہر ہو، یعنی زیادہ سے زیادہ علوم پر مہارت اور قدرت کے ساتھ ساتھ ان علوم کے نقد و تبصرہ پر بھی قادر ہو۔ بعض علما کے مطابق مجدد کا صرف عالم یا فقیہ ہونا کافی نہیں بلکہ مجتہد ہونا بھی ضروری ہے۔
* مجدد ان تمام کاموں کو بخوبی انجام دے سکے جو تجدید میں داخل ہیں، ان میں سب سے اہم کام یہ ہے کہ مجدد اسلام کو تمام انحرافات اور اس کی اصل میں داخل ہوئے تمام شکوک و شبہات کا ازالہ کر کے اصل کتاب و سنت سے بحال کر دے، علما نے یہ بھی لکھا ہے کہ مجدد «سنت کو عام کرنے والا اور بدعت کو مٹانے والا» ہو۔
* نیز یہ کہ مجدد کا علم اور اس کا نفع اس زمانہ میں عام ہو، اس کی تالیفات و تصنیفات مشہور ہوں اور اس کی اصلاحی کوششوں کا اثر ظاہر ہو، کسی مجدد کی تاثیر کو پہچاننے کے لیے یہ مناسب نہیں کہ اس کے بعد اس کے شاگردوں کے ذریعہ شائع ہونے والی آرا و افکار اور ان کے ذریعہ عام کیے گئے تصنیفی و اصلاحی کاموں کو دیکھا جائے، نیز یہ بھی ضروری ہے کہ مجدد کے مرتے ہی اس کی تاثیر بھی ختم نہ ہو جائے۔

نیز شبلی نعمانی نے مزید شرطیں بھی بیان کی ہیں جو حسب ذیل ہیں:
* مذہب، علم یا سیاست میں کوئی مفید انقلاب برپا کرے۔
* جو خیال اس کے دل میں آیا ہو وہ کسی کی تقلید سے نہ آیا ہو، بلکہ اجتہادی ہو۔
* جسمانی مصیبتیں اٹھائی ہوں، جان پر کھیلا ہو، سرفروشی کی ہو۔

سیوطی نے اپنے عربی شعری مجموعہ میں مجدد کے شرائط کے متعلق علما کے اقوال کو جمع کیا ہے۔ لکھتے ہیں:

### ایک صدی میں کئی مجددین
مجددین کے ناموں کی تعیین میں اختلاف کے ساتھ ساتھ بعض علما کی یہ بھی رائے ہے کہ ایک صدی میں کئی مجدد نہیں ہو سکتے صرف ایک مجدد ہوتا ہے، ہاں اس صدی کے مجدد کی تعیین میں اختلاف ہو سکتا ہے۔ سیوطی نے اس رائے کو اپنے منظوم مجموعہ میں جمہور کی طرف منسوب کیا ہے۔ سیوطی نے ایک بات بہت زور دے کر کہی ہے کہ مجدد آل بیت میں سے ہوتا ہے اور وہ اس صدی میں اکیلا مجدد ہوتا ہے، حالانکہ خود سیوطی نے جن مجددین کے ناموں کو اپنے مجموعہ میں شمار کرایا ہے وہ تمام آل بیت سے نہیں ہیں اور سبکی نے تو دوسری صدی کے بعد کے تمام مجددین کے ناموں کو شافعی مسلک کے پیروکاروں میں سے شمار کرایا ہے، مگر ان کی رائے کی مواقفت کرنے والا کوئی نہیں ہے۔

دوسری رائے یہ ہے کہ ایک ہی زمانے میں مجدد ایک یا ایک سے زیادہ ہو سکتے ہیں، یہ رائے ابن اثیر جزری، شمس الدین ذہبی، ابن کثیر اور ابن حجر عسقلانی کی ہے۔

جزری کا کہنا ہے کہ عام طور سے دینی معاملات میں امت نے دیگر طبقات کے ساتھ ساتھ فقہا سے بھی خوب فائدہ اٹھایا ہے، مثلا دین کی حفاظت اور اس کو نافذ کرنے اور عدل و انصاف کو قائم کرنے میں حکام سے، احادیث (جو ادلۂ شرعیہ کا ایک اہم جز ہے) کی حفاظت کرنے میں محدثین اور اصحاب حدیث سے اور قرآت اور اس کی روایات کو محفوظ کرنے میں قراء سے، اسی طرح عابدین، زاہدین، صوفیا اور واعظین وغیرہ سے بھی امت کو خوب نفع ہوا ہے۔ جزری نے مجددین کی فہرست میں بعض اہل تشیع کے ائمہ کو بھی شامل فرمایا ہے، لیکن شمس الحق عظیم آبادی نے ابن اثیر کی اس رائے پر نکیر کی ہے۔

محمد رشید رضا مصری نے اپنی کتاب "موسوعۃ اعلام المجددین فی الاسلام" میں ان مجددین کو بھی شمار کرایا ہے جن کا تجدیدی کارنامہ صرف کسی علاقہ یا کسی قوم تک محدود رہا ہو، بلکہ انھوں نے جنگ میں تجدیدی کارنامہ انجام دینے والے مجددین کو بھی شامل کیا ہے، اسی طرح دیگر میدانوں یا شعبوں میں تجدید کرنے والوں کو بھی اپنی کتاب میں شمار کیا ہے۔

## مجددین کی فہرست
مندرجہ ذیل جدول میں مجددین اسلام کی فہرست ہے، جس میں ہجری صدیوں کے مطابق ناموں کو ترتیب وار لکھا گیا ہے۔ پہلے خانہ میں مجدد کا نام، دوسرے خانہ میں ولادت و وفات کی تاریخ اور پھر تیسرے نوٹ یا کیفیت کے خانہ میں یہ بتایا گیا ہے کہ کس نے اس کو مجدد شمار کیا ہے اور تجدید کی کون سی صفت (مثلا: فقیہ، حاکم، زاہد، محدث، قاری وغیرہ) اس میں پائی جاتی ہے۔

فہرست میں موجود مجددین کے نام بعض مراجع و مصادر کی کتابوں سے ماخوذ ہیں۔ فہرست کا پہلا ماخذ ابن اثیر کی کتاب "جامع الاصول" اور سیوطی کی کتاب "التنبئۃ بمن یبعثه اللہ علی رأس کل مائۃ" ہے۔ اسی طرح شمس الدین الذہبی کی کتاب "سیر اعلام النبلاء" کے بعض متفرقات کو بھی شامل کیا گیا ہے۔ نیز شمس الحق عظیم آبادی کی کتاب "عون المعبود علی سنن ابی داؤد"، محمد بن حسن حجوی ثعالبی کی کتاب " کتاب الفکر السامی فی تاریخ الفقہ الاسلامی" سے بھی استفادہ کیا گیا ہے جس میں انھوں نے اپنی رائے سے بعض مجددین کے ناموں کو شامل کیا ہے اور علما سے نقل بھی کیا ہے۔ علاوہ بریں کچھ ناموں کو محمد بن فضل اللہ محبی نے اپنی کتاب "خلاصۃ الاثر فی اعیان القرن الحادی عشر" میں شمار کیا ہے اور بعض علما سے بھی نقل کیا ہے اور تین نام محمد رشید رضا کی تفسیر المنار سے شامل کیے گئے ہیں۔ ان کے علاوہ بقیہ ناموں کو دوسری کتابوں سے نقل کیا گیا ہے۔

### جدول

## حوالہ جات
108۔ احمد بیگ لاہوری ۔ احوال و مقامات نوشہ گنج بخش۔مطبوعہ ادارہء معارف نوشاہیہ۔ اسلام آباد صفحہ17۔

109۔ شریف احمد شرافت نوشاہی متوفی 1983۔شریف التواریخ ، جلد اول، صفحہ 916

زمرہ:فہرست-درجہ مضامین
زمرہ:مجددین
زمرہ:اسلامی اصطلاحات